
ОТЧЕТ

За дейността на Общинската мрежа за енергийна ефективност ЕкоЕнергия за периода април 2003 – април 2004 г.

Настоящият отчет за дейността на мрежата обхваща периода между двете конференции от април 2003 г. до април 2004 г. Осъществените дейности и през този отчетен период бяха подчинени на основните цели на мрежата, на целите, залегнали в приетата на Четвъртата годишна конференция през април 2003 г. Програма за действие за периода 2002 – 2007 г., а също така и на конкретните задачи, залегнали в годишния план за дейността на мрежата за периода април 2003 – април 2004 г.:

Задача 1:
Внедряване на общинска политика за повишаване на енергийната ефективност

Задача 2:
Изграждане на институционална основа на енергийната ефективност в общините

Задача 3:
Специализирано обучение на специалистите от структурите за енергийна ефективност в общините

Задача 4:
Разширяване на възможностите на общините да прилагат съвременни финансови механизми

Задача 5:
Утвърждаване на ролята и влиянието на ЕкоЕнергия
Задача 6:
Разширяване и обогатяване на международните контакти на мрежата

ЗАДАЧА 1: ВНЕДРЯВАНЕ НА ОБЩИНСКА ПОЛИТИКА 
ЗА ПОВИШАВАНЕ НА ЕНЕРГИЙНАТА ЕФЕКТИВНОСТ

Съдействие за разработване на нови общински енергийни програми 

През изтеклия отчетен период съдействие за разработване на общински програми за енергийна ефективност бе оказано на общините, които участваха в петия учебен курс по енергийно планиране и управление – Айтос, Берковица, Крумовград, Левски, Севлиево, Силистра, Троян и Търговище. С изключение на програмата на община Крумовград, чиято разработка е в начален стадий, останалите общински програми с много малки допълнения са готови за внасяне в общинските съвети. Общинската програма на община Левски бе одобрена от Общинския съвет през април 2003 г. 

Продължи изпълнението на програмите за енергийна ефективност на общините Горна Оряховица (разработена по време на първия учебен курс май – октомври 2000 г. и приета от Общинския съвет през февруари 2002 г.), град Добрич (разработена по време на втория учебен курс април – октомври 2001 г. и приета от Общинския съвет през ноември 2001 г.), Видин (разработена по време на четвъртия учебен курс март – юли 2002 г. и приета от Общинския съвет през декември 2002 г.), Омуртаг (разработена по време на втория учебен курс април–октомври 2001 г. и приета през октомври 2002 г.), Сливен (разработена по време на втория учебен курс април–октомври 2001 г. и приета през септември 2002 г.), Хасково (разработена по време на третия учебен курс ноември 2001–февруари 2002 г. и приета през май 2002 г.). В още осемнадесет общини (Белоградчик, Бургас, Варна, Велико Търново, Габрово, Кърджали, Ловеч, Пазарджик, Перник, Плевен, Разград, Русе, Свищов, Севлиево, Силистра, Стара Загора, Търговище и Ямбол) програмите за енергийна ефективност се изпълняват без да са официално одобрени от общинските съвети.

Разработването на пилотна комплексна програма за енергийна ефективност и използване на възобновяеми енергийни източници в община Силистра започна през предишния отчетен период. Общината има разработен “Общински енергиен план в бюджетната сфера и оценка на местните ресурси” и с кредити е изпълнила три проекта. Разработеният проект за използване на слънчеви батерии за производство на топла вода в “Дом за стари хора” в община Силистра спечели първо място в конкурса на ЕкоЕнергия за най-добър реализиран проект в тематична група “Сгради”. Общината има потенциал за използване на възобновяеми енергийни източници и по-специално за използването на биомасата като енергиен източник. Общински специалисти преминаха успешно проведения съвместно с Университета по архитектура, строителство и геодезия и с финансиране от Норвегия учебен курс за използване на българската версия на програмен продукт за енергийни обследвания на норвежката фирма “ЕНСИ Интернешънъл”. В резултат на придобитите информация и знания, по настояване на обучените специалисти в бюджета на общината за 2004 г. е заложено провеждането на енергийно обследване и анализ на състоянието на енергопотреблението на общинските сгради.

Развитие на енергийната информационна система на ЕкоЕнергия

Работа със стари членове на мрежата. През изтеклата година базата данни за енергопотреблението продължи да се развива. Не само общините, които работят с нея от самото й създаване, но и новите членове на мрежата са убедени в нейната полза за наблюдение на енергопотреблението и възможностите й за анализи и сравнения в общините и между тях и се стремят да въвеждат информацията редовно. Базата данни на системата продължава да бъде единствен източник на квалифицирана основна информация за общинските обекти и за енергопотреблението в тях. В момента в базата данни има натрупана информация от 39 общини, която включва енергопотреблението в общинските им обекти за периода 1998 – 2003 г. Към 1 април 2004 г. базата данни съдържа информация за повече от 2200 общински обекта.

Информационната система за енергопотреблението в общинските обекти се развива непрекъснато. И през тази година бяха добавени възможности за въвеждане на нова информация относно енергийните характеристики на сградите и нови изходни справки. Особено интересна е графичната справка, която дава възможност да се сравнява специфичното енергопотребление в аналогични, избрани от потребителя, обекти от различни общини. За съжаление не във всички общини поддържането на информационната система за енергопотреблението в общините става равномерно и редовно. Не винаги въведената нова информация се изпраща в Секретариата на ЕкоЕнергия, което пречи за подготвянето на обобщени справки за сравнение между общините.

Обобщени справки за общото и специфичното енергопотребление по целеви групи са публикувани в страницата на ЕкоЕнергия в Интернет. В разработваната в момента Информационна борса ще бъде публикувана демонстрационна версия на системата с цялата събрана информация.

Справочната информация за общините (паспорти на общините) редовно се актуализира и обогатява. Бяха разработени паспорти на приетите на Петата годишна конференция общини. След местните избори през есента на 2003 г. паспортите бяха основно преработени. Продължава поддържането на справочната система за информационни източници за енергийна ефективност, която се съхранява в ЕнЕфект. В нея редовно се въвежда информация за новопостъпилата литература в областта на енергийната ефективност и устойчивото развитие на български, английски, руски, френски, немски и други езици. За съжаление, както и в предходните години, тази информация се използва все още много малко от общините. Бе разработен софтуер за въвеждане и обработка на информация за завършени и текущи проекти за енергийна ефективност в общините. Информацията от тази база данни ще бъде интегрирана в разработващата се информационна борса.

Работа с нови членове на мрежата. На Петата годишна конференция на мрежата за нейни членове бяха приети 15 нови общини – Аксаково, Антоново, Гоце Делчев, Дупница, Елена, Елхово, Завет, Кюстендил, Ново село, Пловдив, Полски Тръмбеш, Самоков, Стамболово, Тунджа и Тутракан. На 18 септември 2003 г. в парк хотел “Москва” в София се проведе обучение на общинските отговорници за енергийна ефективност от тези общини по информационната система за енергопотреблението. Присъстваха представители на девет общини – Антоново, Завет, Елена, Елхово, Кюстендил, Ново село, Самоков, Тунджа и Тутракан. Новото попълнение на мрежата беше запознато с дейността й и с основите на общинското енергийно планиране и управление. Общинските специалисти бяха запознати с принципите на изграждане на информационната система за енергийна ефективност и бяха обучени да ползват софтуера на ЕкоЕнергия за изграждане на база данни за следене на енергопотреблението в общинските обекти. Те получиха дискети с копие от софтуера. Своят опит като общински отговорници за енергийна ефективност, проблемите и трудностите при събиране на информацията и създаването на базата данни споделиха общинските отговорници за енергийна ефективност Детелина Иванова от община град Добрич и Иван Митев от община Свищов. Те разказаха за участието в обучението по общинско енергийно планиране и управление, за разработените общински програми за енергийна ефективност и тяхното изпълнение и за реализираните проекти за енергийна ефективност в своите общини.

През октомври представители на Секретариата на ЕкоЕнергия посетиха Пловдив и запознаха специалисти от общината с информационната система. На компютър на общината бе инсталиран софтуерът и бе проведено обучение за работа с него и за събиране на информацията за общинските обекти. Софтуерът бе изпратен и на община Полски Тръмбеш и бяха проведени консултации по телефона и по електронната поща. През отчетния период не е постъпвала заявка за методическа помощ за създаване на базата.

Разработване, публикуване и разпространение на информация
В рамките на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово” бяха разработени и публикувани:

Наръчник по общинско енергийно планиране. На основата на собствени проучвания на авторски колектив на Секретариата на мрежата ЕнЕфект и след задълбочен анализ на опита в Европа и САЩ беше съставен наръчник по общинско енергийно планиране. Постановките в наръчника са съобразени със специфичните условия в България и се базират на разработената в рамките на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово” оригинална методика за изготвяне на общински енергийни програми, която се основава както на чуждестранния опит, така и на опита и нуждите на българските общини. Тази методика бе използвана, проверена на практика и усъвършенствана в хода на няколко последователни учебни курса за общини в България, Сърбия и Черна гора и Молдова. Наръчникът е в духа на новия Закон за енергийната ефективност, който за първи път в България въвежда общинското планиране като задължение на местните власти.

Инвестиционен сборник по енергийна ефективност за българските общини. Той съдържа проучване на условията за финансиране на общински проекти за енергийна ефективност и има за цел да установи основните бариери в този процес и да предложи пътища и действия за тяхното смекчаване или преодоляване.

Наръчник за осъществяване на проекти за енергийноефективна реконструкция на системите за улично осветление. Наръчникът обобщава натрупания опит при изпълнението на демонстрационния проект “Енергийноефективна реконструкция на системата за улично осветление в Габрово”, както и на подобни проекти в други общини в страната. Наръчникът проследява етапите на изпълнение на проекти за енергийна ефективност от избора на норми през обследване на съществуващото състояние и определянето на мерки за енергийна ефективност до подбора на най-подходящи от икономическа и техническа гледна точка осветителни тела. Разгледани са и някои аспекти на ефективната поддръжка на системите за улично осветление, както и възможните начини за финансиране на подобни проекти.

ЕкоЕнергия. Тематично проучване на дейността и обобщаване на резултатите от 7 годишните усилия на общините членки на мрежата. 

Пречки пред проектите за енергийна ефективност. Проучване на най-характерните бариери пред инвестиционните проекти за енергийна ефективност в България и предложения за тяхното преодоляване.

Възможности за инвестиране в енергийна ефективност в българските общини. Проспект за потенциала за инвестиции в български общини, предназначен за потенциални инвеститори в България. 

Поредица от издания за демонстрационната зона в Габрово: 
· демонстрационен проект за повишаване на енергийната ефективност на уличното осветление; 
· демонстрационен проект за повишаване на енергийната ефективност на централизираното отопление; 
· демонстрационен проект за повишаване на енергийната ефективност в училище “Отец Паисий”;
· демонстрационен проект за повишаване на енергийната ефективност в болница “Д-р Тота Венкова”;
· демонстрационен проект за повишаване на енергийната ефективност в едропанелна жилищна сграда;
· демонстрационен проект за повишаване на енергийната ефективност в производствена сграда на завод “Мехатроника”;
· демонстрационен проект за повишаване на енергийната ефективност в административната сграда на общината.
Организационни семинари с новите общински ръководства 

Бяха приети програми за съвместна дейност с АДО “Дунав”, РАО “Тракия”, СЮЗО, АБЧО и РСО “Централна Стара планина”. Един от елементите на тези програми бе провеждането на съвместни семинари на сдруженията и Секретариата на ЕкоЕнергия на тема “Енергийна ефективност за общините”. В тези семинари участваха ръководни кадри и специалисти от общини – членове на сдруженията. Такива семинари бяха проведени еднократно с всяко едно от сдруженията..

Проведени бяха два организационни регионални семинара за новите общински ръководства след местните избори – един за общини от Северна България и един – за общини от Южна България. Първият семинар се проведе на 20 февруари 2004 г. в Ловеч. На този семинар присъстваха представители на 26 общини. Семинарът беше открит от кмета на община Ловеч Минчо Казанджиев. Вторият семинар се проведе на 5 март 2004 г. в Пловдив. На този семинар присъстваха представители на 22 общини.

Участниците в семинарите бяха запознати с дейността на Общинската мрежа за енергийна ефективност, регистрираното сдружение ЕкоЕнергия, с контактите на мрежата и възможностите за участие в международни проекти. Бяха представени проекти за енергийна ефективност в сгради в светлината на новата директива на Европейската комисия за енергийни характеристики на сгради. По време на семинарите бяха проведени дискусии по групи и анкети с участниците за бъдещето на ЕкоЕнергия от агенцията за маркетингови проучвания “Прагматика”.

Специализирани (тематични) семинари 

Специализираният семинар по проблемите на топлоснабдяването и топлопотреблението бе проведен в рамките на двата регионални семинара за новите общински управи в Северна и Южна България. Участниците в семинарите бяха запознати с изпълнението на проекта в Топлофикация Габрово ЕАД в контекста на развитието на централизираното топлоснабдяване в България и с резултатите от демонстрационното проучване на топлофикационната система на Габрово в съвременните икономически и социални условия и в условията на транспониране на европейското енергийно и екологично законодателство. 

Проведени бяха и два специализирани семинара по проблемите на уличното осветление – един за общините от Северна България и един – за общините от Южна България. Първият семинар се проведе на 21 февруари 2004 г. в Ловеч, а вторият – на 6 март 2004 г. в Пловдив. Тези семинари бяха проведени съвместно с Националния комитет по осветление. На семинарите бяха представени основните резултати и поуки от проектите за енергийна ефективност на уличното осветление и Наръчникът за енергийна ефективност в уличното осветление. Доц. Стойо Платиканов и гл. ас. Пламен Цанков от Техническия университет в Габрово споделиха натрупания опит от проектиране на улично осветление в 15 града. Проф. Николай Василев от Техническия университет в София говори за средствата и способите за повишаване на енергийната ефективност на уличното осветление в България. Специалисти от общините представиха успешни практики при изпълнението на енергийноефективни проекти в уличното осветление. На семинара в Ловеч своя опит споделиха представители от общините Варна, град Добрич и Свищов, а на семинара в Пловдив - от общините Пазарджик, Перник и Ямбол. Един от най-интересните и полезни моменти в тези семинари беше проведената дискусия по поемане на собствеността на уличното осветление.

Специализираният семинар по проблемите на финансирането на програми и проекти за енергийна ефективност също бе проведен в рамките на двата регионални семинара за новите общински управи в Северна и Южна България. Участниците в семинарите бяха запознати с възможностите за инвестиции в енергийна ефективност в общините. Своят опит относно различни схеми на финансиране на енергийноефективни проекти в уличното осветление споделиха общините Варна (на регионалния семинар в Ловеч) и Сливен (на регионалния семинар в Пловдив).
ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 1:

· Целенасочената политика за енергийна ефективност все повече се възприема от общините в ЕкоЕнергия. Първата пилотна комплексна общинска програма за енергийна ефективност и използване на възобновяеми енергийни източници в Силистра е важен принос в това направление. 

· Нарастването на информацията в енергийната база данни, нейната редовна актуализация от страна на общинските отговорници и намирането на най-правилната форма за обобщение и анализ са все по-добра възможност за наблюдение и управление на енергопотреблението.
· Съществен принос в дейността на мрежата представлява серията от публикации за резултатите от проекта за демонстрационната зона в Габрово, регионалните организационни семинари и специализираните тематични семинари за общините в мрежата.

ЗАДАЧА 2: ИЗГРАЖДАНЕ НА ИНСТИТУЦИОНАЛНА ОСНОВА 
НА ЕНЕРГИЙНАТА ЕФЕКТИВНОСТ В ОБЩИНИТЕ

Осигуряване на технически възможности за поддържане на информационната система 

Компютърната техника в бюрата за енергийна ефективност бе предоставена по линия на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово, България”. До края на октомври 2002 г. бяха открити 39 бюра, което надхвърли значително планираните по проекта 30 бюра. През отчетния период нямаше финансова възможност да бъде предоставена компютърна техника на новите членове на мрежата. ЕкоЕнергия работеше съвместно с общинските ръководства за намиране на други начини за осигуряване на технически възможности за поддържане на информационната система. На общинските отговорници бяха предоставени софтуерът на Информационната система за енергопотреблението в общинските обекти и ръководството за работа с нея.

Съвместен семинар на ЕкоЕнергия и регионалните енергийни центрове и общинските енергийни агенции 

Общинските отговорници в общините, в които има регионални енергийни центрове (Ловеч и Хасково) и общините, в които има създадени общински енергийни агенции (Стара Загора и Русе) работят в тесни връзки с тях. Базата данни за енергопотреблението в общинските обекти в Русе се поддържа от Общинската енергийна агенция. Събирането на информацията в Стара Загора се извършва съвместно от общинския отговорник за енергийна ефективност и Общинската енергийна агенция. На проведените регионални семинари в Ловеч и Пловдив присъстваха представители на центровете и агенциите, които взеха участие в провежданите дискусии по поемане на собствеността на уличното осветление.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 2:

· С цялостната си териториална структура ЕкоЕнергия вече се утвърди като надежден партньор на държавата, местните власти и частния сектор. Създадените контакти между ЕкоЕнергия, регионалните енергийни центрове и общинските енергийни агенции са решаващо условия за засилване на влиянието върху енергийната политика на национално, регионално и местно равнище.

ЗАДАЧА 3:
СПЕЦИАЛИЗИРАНО ОБУЧЕНИЕ НА СПЕЦИАЛИСТИТЕ 
ОТ СТРУКТУРИТЕ ЗА ЕНЕРГИЙНА ЕФЕКТИВНОСТ 
В ОБЩИНИТЕ

Пети учебен курс по общинско енергийно планиране и управление 

През отчетния период завърши петият учебен курс, в който участваха общините Айтос, Берковица, Крумовград, Левски, Севлиево, Силистра, Троян, Търговище. Заключителната сесия на курса бе проведена в резиденция Бояна на 8 и 9 май 2003 г. Участниците в този курс успяха да съберат информацията за енергопотреблението в общинските обекти и да я използват успешно при разработването на проектите на общински програми за енергийна ефективност. По време на този курс бяха разработени седем проекта на общински програми за енергийна ефективност. Програмата на община Левски бе приета от Общинския съвет през април 2003 г. Програмите на останалите общини, с малки доработки, също биха могли да бъдат внесени за приемане от общинските съвети. Общините разработиха бизнес планове на добро ниво. Берковица, Левски и Севлиево представиха проекти за сгради на детски градини, Айтос за училищна сграда, Силистра за средношколско общежитие, Крумовград за болница, Търговище за системата за улично осветление, а Троян – за автоматизация на системата за улично осветление, която е реконструирана преди три години.

На успешно завършилите 20 души бяха връчени професионални сертификати от зам. –постоянния представител на Програмата на ООН за развитие Мина Тирку. Тя даде висока оценка на осъществяването на програмата за обучението. Проектът се оценява от Глобалния екологичен фонд и ПРООН като един от най-успешните за района на Югоизточна Европа.

Обучение на общински специалисти от новите членове на мрежата

Общинските отговорници от новите членове на мрежата бяха запознати с основите на общинското енергийно планиране и управление на проведеното на 18 септември 2003 г. обучение по информационната система за енергопотреблението. Обучението на общинските специалисти от новите членове на мрежата и специалисти от други общини ще се провежда в следващите години в рамките на новорегистрираното сдружение “Общинска мрежа за енергийна ефективност ЕкоЕнергия”.

Обучение на общински специалисти по български ключови стойности

Методът на ключовите стойности, създаден от фирмата ЕНСИ (Енержи Сейвинг Интернешънъл), е широко известен и признат за уникален и полезен в редица страни от Централна и Източна Европа, където е пригоден към националните норми. Същността му се състои в намаления брой необходими входни данни, като се поставя акцент върху най-важните параметри, които влияят на основните алтернативни решения и мерки за повишаване на енергийната ефективност в сградите. Досегашният опит ясно показва, че методиката и програмният продукт за ключовите стойности са особено подходящи за бързо енергийно обследване в сградния сектор. До сега не съществуваше български аналог в тази област.

В края на април експерти от България бяха на работно посещение в Осло по покана на норвежката консултантска фирма ЕНСИ. Те представиха дейността по създаването на "Ключови стойности" за България и адаптирането на ръководството за работа с програмните продукти на ЕНСИ "Ключови стойности" и "Финансови изчисления". За целите на българската версия на програмния продукт специалистите от ЕнЕфект, Техническия университет - София и Българското общество на инженерите по отоплителна, хладилна и климатична техника разработиха данни за климата в седем населени места, като представителни за съответния регион: Бургас, Варна, Габрово, Пловдив, Русе, Сандански, София. Определени бяха типовете сгради, за които бяха разработени ключови стойности: административни сгради, болници, детски градини, жилищни сгради, университетски сгради, училища, складове. "Ключовите стойности" са различни за двата етапа по отношение на изискванията към топлофизичните свойства на сградната обвивка - преди влизането в сила през април 1999 г. на Нормите за проектиране на топлоизолацията на сгради (БСА, 11/98) и след това. За всеки обект в зависимост от предназначението му бе дефиниран режимът на обитаване. Всички стойности бяха заложени в програмния продукт от собственика ЕНСИ.

В хода на посещението бе дискутирана програмата за обучение на български специалисти. Очертаха се четири форми на провеждане на учебните курсове:


- обучение на обучаващи;


- обучение на студенти, дипломанти и бакалаври, включени в магистърска програма от два университета: ТУ - София и Университета по архитектура, строителство и геодезия;


- обучение на специалисти по топлотехника, топлоенергетика, архитектура, строителство и др.;


- обучение на специалисти от общинските администрации в рамките на Общинската мрежа за енергийна ефективност ЕкоЕнергия.

За нуждите на обучението в компютърна зала на УАСГ – София бяха инсталирани лицензирани версии на програмния продукт. Там през ноември и декември 2003 г. бе проведено обучението на общински специалисти. Всеки участник разработи учебен проект и го оцени с помощта на ЕНСИ ”Ключови стойности” и ЕНСИ “Финансови изчисления”. Успешно завършилите специалисти от общините Айтос, Бургас, Габрово, Горна Оряховица, град Добрич, Пазарджик, Перник, Плевен, Разград, Русе, Силистра, Сливен, Стара Загора и Търговище получиха сертификати и по едно копие от програмния продукт, което да инсталират на работното си място. Всяко копие от програмния продукт след инсталацията на компютъра се активира с уникален лицензен номер, валиден за еднократна инсталация. В момента се работи по развитието на следваща версия на софтуера, организация на обучение за специалисти и адаптирането на нови учебни материали.
ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 3:

· Програмата за специализирано обучение по енергийно планиране и управление за пореден път доказа своя успех. Бяха обучени 20 специалиста, бяха разработени 7 проекта за общински програми за енергийна ефективност и бяха разработени 8 бизнес- плана на общински сгради и системи за улично осветление.

· Проведеното специализирано обучение по “Български ключови стойности” и предоставянето на копие от програмния продукт ще бъде от особена полза за общинските специалисти, които ще работят по общински проекти за енергийна ефективност в сгради.

ЗАДАЧА 4: РАЗШИРЯВАНЕ НА ВЪЗМОЖНОСТИТЕ НА ОБЩИНИТЕ 
ДА ПРИЛАГАТ СЪВРЕМЕННИ ФИНАНСОВИ МЕХАНИЗМИ

Работна група за условията и пречките за дейността на фирмите за енергийни услуги в общините

Работна група по тези проблеми бе създадена и проведе заседание по време на проведената в Банкя среща на завършилите курсовете за обучение по общинско енергийно планиране и управление през ноември 2002 г. Тогава групата по финансиране обсъди как промените в методологията за съставяне на общинските бюджети след въвеждане на нормативи за издръжка на общинските дейности ще се отрази на възможностите за инвестиране в проекти за енергийна ефективност, както и необходимите условия за прилагане на иновационни механизми за финансиране. Работата на работната група продължи и през отчетния период.

На регионалните семинари в Ловеч и Пловдив през февруари и март 2004 г. беше представен опитът на общините Варна и Сливен за емитиране на общински облигации.

Проекти за енергийна ефективност на основата на обществено-частно партньорство

Инициирани бяха проекти за енергийна ефективност в пет общини – Благоевград, Бургас, Добрич, Перник и Гоце Делчев. 

Благоевград. Въз основа на данните за системата за улично осветление събрани от общината бяха извършени предварителни технико-икономически разчети. Общината оказа съдействие за установяване на контакти с потенциални ЕСКО фирми и бе изготвен Договор с гарантиран резултат. Общината е в контакт с чешка фирма и има намерение да подпише договор с нея. 

Бургас. Извършено бе енергийно обследване на системата на уличното осветление. На базата на резултатите от обследването бе разработен бизнес план. Общината е в преговори с банки и има намерение да осъществи частта “Входно-изходни магистрали и централна градска част” на проекта през 2004 г.

Добрич. Проектът включва 42 общински сгради. Съвместно с обучените от ЕнЕфект служители на общината бе извършено подробно енергийно обследване с моделиране на сградите. Разработен бе бизнес план на база на който бе осигурено оборудване от лизингова къща. В началото на отоплителния сезон бе извършена подмяна на съществуващите котли с котли използващи природен газ във всички обекти.

Перник. Проектът е насочен към тролейбусния транспорт на града. Съвместно с представители на общината и на местното предприятие за тролейбусен транспорт бяха направени технико-икономически разчети свързани със закупуване на нови тролейбуси и подновяване на контактната мрежа. Бе изготвен Договор с гарантиран резултат между общината и фирмата. Непосредствено преди изборите Общинският съвет гласува предложение за сключване на договор за подмяната на контактната мрежа.

Гоце Делчев. В рамките на холандската програма за икономическо сътрудничество със страните от Централна и Източна Европа (PSO) и с финансиране от Министерството на икономиката на Кралство Холандия чрез държавната агенция Сентер (Senter International). в Гоце Делчев бе изпълнен проект за производство на евтини котелни системи на биомаса за използване в отоплението на обществени и жилищни сгради в България, чиято цел е да се създадат предпоставки за увеличаване на оползотворяването на биомасата като източник на енергия в България. Беше разработен модерен, висококачествен котел на атрактивна цена за нуждите на българския и международния пазар на основата на технология на холандската компания КАРА, който работи с отпадъчна биомаса и е предназначен за отопление на общинската болница МБАЛ “Иван Скендеров” в Гоце Делчев. В рамките на проекта бяха разработени информационни материали и бе организиран семинар за популяризиране на резултатите.

Публикации в страницата на мрежата в Интернет

В началото на 2003 г. Секретариатът на мрежата обяви конкурс “Добри практики за повишаване на енергийната ефективност”. Конкурсът бе за най-добър завършен проект или проект в изпълнение с постигнати междинни резултати в периода 2000 – 2002 г. в две тематични групи: “Енергийна ефективност в системи на уличното осветление” и “Енергийна ефективност в сгради”. Описание на класираните проекти беше публикувана във втори и трети брой за 2003 г. на списание ЕкоЕнергия и в страницата на мрежата в Интернет. В процес на разработване е Информационна борса за установяване на партньорства и връзки между общините, финансиращи институции и фирми, работещи в областта на енергийната ефективност, където ще бъде публикувана информация за разработени и осъществени проекти на български общини. Предстоящо е публикуването на: разработени и осъществени проекти на български общини; актуализиран Наръчник по финансиране на проекти за енергийна ефективност в общините; актуализиран Справочник на общините по нормативна основа на енергийната ефективност (в страницата на ЕкоЕнергия в Интернет); Инвестиционен наръчник за общините и др.

Информационна борса “Партньорство за енергийна ефективност” 

Планираното широкообхватно разпространение на информация по проблемите на енергийната ефективност за членовете на ЕкоЕнергия ще се извършва с помощта на разработваната Информационна борса, която ще бъде публикувана в Интернет в близките месеци. Информационната борса съдържа три раздела:

1. Информационен магазин, в който са представени успешните практики в осъществяването на проекти за икономия на енергия в български общини, необходимите финансови източници и механизми и богата библиотека от документи и видеоматериали.

2. Консултантски център, в който са представени услуги свързани с извършването на енергийни обследвания, разработване на бизнес планове, технико-икономически анализи и осигуряване на финансиране и обучение.

3. Демонстрационна зона в Габрово, в която са представени резултатите от осъществените демонстрационни проекти в Габрово.

Към Информационната борса е разработена първата програма за дистанционно обучение на общински ръководители по общинско енергийно планиране.

Консултантска помощ (по заявка на общини)

Консултантска помощ за разработване на програма за енергийна ефективност беше оказана на община Полски Тръмбеш. Наред с предоставянето на Информационната система за енергопотреблението в общинските обекти на общината, бе предоставено описание на методиката за разработване на програма за енергийна ефективност и примерен образец на програма. На много общини бе оказана консултантска помощ при идентифицирането и разработването на проекти за енергийна ефективност.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 4:

· Създаването и функционирането на работни групи по различни проблеми, свързани с енергийната ефективност в общините, се утвърждава като полезна практика при идентифицирането и преодоляването на пречките пред общините.

· Осъществяването на проекти за енергийна ефективност в общините на основата на обществено-частно партньорство е един нов и много полезен подход в търсенето на схеми за финансиране на подобни проекти.

· Разработването и публикуването на Информационната борса ще предостави разнообразна полезна информация на общините и ще спомогне за установяване на нови партньорства за осъществяване на общински проекти за енергийна ефективност.

ЗАДАЧА 5: УТВЪРЖДАВАНЕ НА РОЛЯТА И ВЛИЯНИЕТО НА ЕкоЕнергия
Обновяване и развитие на страницата на мрежата в Интернет

През юни 2003 г. в Интернет бе публикувана новата страница на мрежата. Тя е с обновен дизайн, с много подробна информация за мисията, целите и задачите на мрежата. В нея се публикуват новини и анонси за събития от живота на ЕкоЕнергия. След публикуването на Информационната борса, страницата ще бъде преработена като визитка на мрежата.

Списание ЕкоЕнергия

И тази година дейността на мрежата продължи да се популяризира чрез списанието ЕкоЕнергия, издавано от Секретариата на мрежата ЕнЕфект. В отчетния период излязоха брой 2, 3 и 4 за 2003 г. Водещите теми бяха посветени на: Законодателство за енергийна ефективност; Енергийното планиране - инструмент за енергийна политика; Частният капитал за обществена полза; Социалната тежест на енергийната реформа. В библиотека ЕнЕфект бяха публикувани три приложения. Първите два броя на списанието за 2004 г. ще бъдат издадени непосредствено след конференцията и ще отразят събитието и закриването на проекта “Демонстрационна зона за енергийна ефективност в Габрово”.

Конкурс “Добри практики” 

Резултатите от проведеният преди Петата годишна конференция конкурс за най-добър завършен проект или проект в изпълнение с постигнати междинни резултати в периода 2000 – 2002 г. в две тематични групи: “Енергийна ефективност в системи на уличното осветление” и “Енергийна ефективност в сгради” бяха разпространени чрез списанието ЕкоЕнергия и бяха публикувани в страницата на мрежата в Интернет.

В началото на 2004 г. бе обявен конкурс за Общинска програма за енергийна ефективност. В конкурса участваха шест общини: Видин, Габрово, Горна Оряховица, град Добрич, Силистра и Сливен. Резултатите от конкурса ще бъдат обявени на Шестата годишна конференция на мрежата.

Съвместните действия със сдружения на общини 
Бяха разработени и приети програми за съвместни действия с шестте сдружения на общини асоциирани членове на мрежата. На Петата годишна конференция не бяха приети нови сдружения на общини.

Съвместните дейности бяха ограничени единствено с проведените семинари за асоциираните членове и с участието им в организираните събития на мрежата. Възможностите за иницииране на съвместни проекти не се използват достатъчно и се пропускат възможности за финансиране на такива проекти. Необходимо е да се търси нов подход в съвместната работа и по-голяма активност както от Секретариата на ЕкоЕнергия и ръководствата на сдруженията, така и от управителните съвети на мрежата и на сдруженията.

Един успешен опит за утвърждаване на ролята и влиянието на ЕкоЕнергия и за популяризиране на нейната дейност бяха излъчените през май и юни 2003 г. по програма “Хоризонт” на Българското национално радио шест предавания, на които бе представена Общинската мрежа за енергийна ефективност, нейните цели и задачи, постигнатите резултати от нейното създаване през 1997 г. досега. Коментирани бяха осъществените проекти в общините от ЕкоЕнергия, начините и източниците за финансиране на проекти за енергийна ефективност.
ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 5:

· Очаква се страницата на мрежата в Интернет и Информационната борса да се утвърдят като важно и атрактивно средство както за вътрешна информация в мрежата, така и за разпространение на информация за световната практика.

· Вътрешните конкурси в мрежата се налагат като успешен опит, както за стимулиране и иницииране на нови проекти за енергийна ефективност. 

· Необходимо е преосмисляне и активизиране на съвместните дейности на ЕкоЕнергия със сдруженията на общини асоциирани членове.

ЗАДАЧА 6: РАЗШИРЯВАНЕ И ОБОГАТЯВАНЕ НА МЕЖДУНАРОДНИТЕ КОНТАКТИ НА МРЕЖАТА

Сътрудничеството с Енержи-сите 

Сътрудничеството на ЕкоЕнергия с европейската мрежа се задълбочава. Предложението на Председателя на мрежата по време на заключителното му слово на годишната конференция на Енержи-сите в Полша тема на годишната конференция на европейската мрежа през 2004 г . да бъде публично-частното сътрудничество бе прието. ЕкоЕнергия е поканена да представи опита на българските общини в тази област. По инициатива на Енержи-сите проекти, реализирани в общини от ЕкоЕнергия бяха представени на конференция за енергийната ефективност на 30 и 31 октомври 2003 г. в Ниш, Сърбия. 

От 12 до 14 февруари 2004 г. изпълнителният директор на ЕкоЕнергия проведе работно посещение в офиса на европейската мрежа Енержи Сите в Безансон, Франция. Продължава работата на български общини в инициативата на Енержи-сите за сътрудничество между общини от Западна и Източна Европа. Председателят на Енержи-сите и зам.-кмет на Одензе, Дания и изпълнителният директор на европейската мрежа ще бъдат гости на Шестата годишна конференция на ЕкоЕнергия.

Представяне на възможностите за инвестиране 

Всяка възможност за представяне на мрежата ЕкоЕнергия и нейните членове бе използвана през отчетния период. Общини от ЕкоЕнергия участваха в семинар на ESD – България в София на 12 ноември 2003, на който бе представен опитът в общинското енергийно планиране и осъществени проекти с използване на възобновяеми енергийни източници на общините Кюстендил и Ловеч. Дейността на ЕкоЕнергия и осъществени проекти в нея бяха представени на семинар на Агенцията за енергийна ефективност в София на 4 и 5 юни 2003 г.

Представители на ЕкоЕнергия взеха участие в международен семинар, организиран от Американската агенция за международно развитие на тема: “Подпомагане на хора с ниски доходи”, проведен на 21 и 22 февруари 2003 г. в София. Представители на ЕкоЕнергия участваха в международен семинар финансиран от ИКЕ на ООН на тема: “Финансиране в енергийна ефективност и търговия с въглеродни емисии: състояние и перспективи”, проведен в София на 23 октомври 2003 г.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 6:

· Авторитетът и международните контакти на ЕкоЕнергия са възможност за установяване на партьорства за осъществяване на проекти за енергийната ефективност в български общини. 

ЗАКЛЮЧЕНИЕ

Изминалата година отбеляза нов етап в развитието на Общинската мрежа за енергийна ефективност ЕкоЕнергия. На Петата годишна конференция членовете на неформалната мрежа обсъдиха устойчивостта на мрежата и възможностите за нейното развитие и взеха решение тя да бъде съдебно регистрирана, като упълномощиха Председателството на ЕкоЕнергия да започне процедурата по регистрацията.
На 21 юли 2003 г. в София се проведе събрание за учредяване на сдружение с нестопанска цел “Общинска мрежа за енергийна ефективност ЕкоЕнергия”. Учредители са действащите преди местните избори през есента на 2003 г. кметове на общините Видин, Габрово, Горна Оряховица, град Добрич, Карлово, Пазарджик, Силистра, Стара Загора и Троян. От създаването до съдебната регистрация на мрежата тези общини последователно са били членове на нейното Председателство. На това събрание бе взето решение за учредяване на сдружението, приет бе неговият устав и бяха избрани управителен съвет, председател и заместник-председател. На 27 октомври 2003 г. бе публикувано Решение на Софийския градски съд за регистриране на сдружение с нестопанскса цел с наименование Общинска мрежа за енергийна ефективност ЕкоЕнергия.

Съгласно съдебната регистрация сдружението има следния предмет на дейност: установяване на възможностите за пестене на енергия, подкрепа на общинската политика за повишаване на ефективността при използване на енергията на местно равнище, сътрудничество между общините в областта на ефективното потребление на енергия, разработване и управление на програми и проекти за енергийна ефективност, взаимодействие и подпомагане за преодоляване на пречките пред ефективното използване на енергията, съвместно разработване на предложения за законодателни мерки за повишаване на енергийната ефективност, събиране и разпространяване на информация за постижения в областта на икономичното използване на енергията и за нови енергийноефективни технологии.

Съдебната регистрация на ЕкоЕнергия е предпоставка за успешно развитие на дейността на сдружението. Тя окончателно легитимира членството му в европейската мрежа Енержи-Сите и дава възможност за пряко участие в национални и международни програми, включително в програмите на Европейския съюз.

Учредителите на сдружението с нестопанска цел “Общинска мрежа за енергийна ефективност ЕкоЕнергия” призоваха всички общини членки на неформалното доброволно сдружение с идеална цел ЕкоЕнергия да се присъединят към новото съдебно регистрирано сдружение, за да продължат обединените си усилия за повишаване на енергийната ефективност в българските общини.

